b'\n_START_ARTICLE_\nStaabikapten\n_START_SECTION_\nT\xc5\xa1ehhoslovakkia\n_START_PARAGRAPH_\nStaabikapten (t\xc5\xa1ehhi keeles: \xc5\xa1t\xc3\xa1bn\xc3\xad kapit\xc3\xa1n, slovaki keeles: \xc5\xa1t\xc3\xa1bny kapit\xc3\xa1n) oli kuni 1953. aastani auaste T\xc5\xa1ehhoslovakkia armees, olles kapteni auastmest k\xc3\xb5rgem ja majori auastmest madalam.\n_START_SECTION_\nEesti\n_START_PARAGRAPH_\nStaabikapteni auaste oli Eesti s\xc3\xb5jav\xc3\xa4es kasutusel l\xc3\xbchikest aega 1918. aastal. Kuna Eestit okupeerinud Saksamaa s\xc3\xb5jav\xc3\xa4es selline auaste puudus, v\xc3\xb5rdsustati staabikaptenid kaptenitega. 27. m\xc3\xa4rtsil 1919 loodi staabikapteni auastme asemele alamkapteni auaste.\n_START_SECTION_\nIirimaa\n_START_PARAGRAPH_\nStaabikapteni (iiri keeles: captaen na foirne) auaste oli kasutusel Iiri Vabariiklikus Armees Iiri revolutsiooniperioodi (1917\xe2\x80\x931923) ajal.\n_START_SECTION_\nPreisimaa\n_START_PARAGRAPH_\nStaabikapten (saksa keeles: Stabskapit\xc3\xa4n v\xc3\xb5i Stabshauptmann) oli auaste kuninglikus Preisi armees._NEWLINE_Auaste oli vanemleitnandi (saksa keeles: Premierleutnant, hiljem Oberleutnant) auastmest k\xc3\xb5rgem ja kapteni (saksa keeles: Hauptmann/Rittmeister) auastmest madalam. Selle hoidja v\xc3\xb5ttis \xc3\xbcle kapteni ja kompanii komand\xc3\xb6ri kohustused ning juhtis kompaniid nende \xc3\xa4raolekul v\xc3\xb5i kui nende \xc3\xbclesannete eest vastutavad ohvitserid, kes olid tihti aadlisoost, ei tundnud huvi kompanii juhtimise vastu, kuid isegi sel juhul j\xc3\xa4id hauptmanile alles ta auaste, staatus ja munder.\n_START_SECTION_\nVenemaa\n_START_PARAGRAPH_\nVenemaa keiserlikus armees oli staabikapten (vene keeles: \xd1\x88\xd1\x82\xd0\xb0\xd0\xb1\xd1\x81-\xd0\xba\xd0\xb0\xd0\xbf\xd0\xb8\xd1\x82\xd0\xb0\xd0\xbd) kasutusel leitnandi (vene keeles: \xd0\xbb\xd0\xb5\xd0\xb9\xd1\x82\xd0\xb5\xd0\xbd\xd0\xb0\xd0\xbd\xd1\x82) ja kapteni (vene keeles: \xd0\xba\xd0\xb0\xd0\xbf\xd0\xb8\xd1\x82\xd0\xb0\xd0\xbd) vahele j\xc3\xa4\xc3\xa4va auastmena, n-\xc3\xb6 leitnant-kaptenina, kes juhtis enamasti kompaniisuurust \xc3\xbcksust.\n_START_SECTION_\n\xc3\x9chendkuningriik\n_START_PARAGRAPH_\nStaabikapten (inglise keeles: algul Master of the fleet ja hiljem Staff Captain) oli kasutusel Briti Kuninglikus Merev\xc3\xa4es, olles kapteni auastmest madalam.\n_START_SECTION_\nSoome\n_START_PARAGRAPH_\nKasutusel on staabikapteni auastmega sarnanev vanemleitnandi (soome keeles: yliluutnantti) auaste, mis on leitnandi (soome keeles: luutnantti) auastmest k\xc3\xb5rgem ja kapteni (soome keeles: kapteeni) auastmest madalam.\n_START_SECTION_\nSaksamaa\n_START_PARAGRAPH_\nStaabikapten (saksa keeles: Stabshauptmann) on k\xc3\xb5rge auaste Bundeswehris.'